ET Euroopa Liidu Teataja C 276/17

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 276/08

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„ACEITUNA DE MALLORCA” / „ACEITUNA MALLORQUINA” / „OLIVA DE MALLORCA” / „OLIVA MALLORQUINA”

EÜ nr: ES-PDO-0005-01051-29.10.2012

KGT ( ) KPN ( X )

1. Nimetus

„Aceituna de Mallorca” / „Aceituna Mallorquina” / „Oliva de Mallorca” / „Oliva Mallorquina”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud päritolunimetusega „Aceituna de Mallorca” / „Aceituna Mallorquina” / „Oliva de Mallorca” / „Oliva Mallorquina” oliivid on kolmel kujul turustatavad: terved rohelised, purustatud rohelised ja naturaalsed mustad oliivid. Tegemist on Mallorca kohalikku sorti lauaoliividega, mida on teataval määral soolvees kääritatud. Lisaks maitsestatakse purustatud rohelised oliivid apteegitilli ja paprikapulbriga ning naturaalsed mustad oliivid Mallorca oliiviõliga.

Kaitstud päritolunimetusega hõlmatavatel oliividel on alljärgnevad organoleptilised ja füüsikalis-keemilised omadused.

— Kuju: veidi asümmeetriline süstiku kuju, ümara otsaga, ilma nibuta, enamasti väikeste lõhedega

— Suurus: väikese kuni keskmise suurusega

— Värvus: vastavalt küpsusastmele roheline, kollakasroheline või pruunikasmust

— Välimus: läikiv

— Viljaliha: kivi eraldub viljalihast kergesti (loksuv kivi)

— Maitse: peamiselt mõru

— Aisting viljaliha katsumisel: õline

— Küllastumata rasvhapped: ≥ 83 % rasvhapete koguhulgast

— Oleiinhape + linoolhape: ≥ 78 % rasvhapete koguhulgast

— Polüfenoolide sisaldus kokku: ≥ 245 mg gallushapet / 100 g

— Säilivus: pikaajaline

Oliivide küpsusaste saagi koristamisel võimaldab eristada rohelisi ja musti oliive. Küpsusastmest ja töötlemisprotsessist, eelkõige maitsestamisest tulenevalt saadakse kolme esitusviisiga oliivid, mille omadused on alljärgnevad.

1) Terved rohelised oliivid

Enne küpsekssaamist korjatud oliivid. Neid turustatakse pakendatult vedelikus, mille naatriumkloriidisisaldus on vähemalt 6 % ja pH maksimaalselt 4,3.

Organoleptilised omadused

Värvus: rohelisest kahvatu kollakasroheliseni

Lõhn: tugevalt taimne (oliivipuu leht) ja mineraalne (soolvesi)

Tekstuur: katsumisel kõva ja väheelastne. Suus on tuntav oliivi kõvadus, ühtne konsistents ja vähene rabedus, mälumisel on oliiv õline ja kuuldavalt krõmpsuv

Maitse: tugev. Valitseb hapu, soolase ja mõru maitse tasakaal

Aistingud: tuntavalt kootav ja terav

Pikk ja tuntavalt kootav järelmaitse

2) Purustatud rohelised oliivid

Enne küpsekssaamist korjatud oliivid, mis on purustatud ja maitsestatud Mallorcalt saadud apteegitilli (Foeniculum vulgare Mill.) ning paprikapulbriga (Capsicum annum L.). Neid turustatakse pakendatult vedelikus, mille naatriumkloriidisisaldus on vähemalt 6 % ja pH maksimaalselt 4,3.

Organoleptilised omadused

Värvus: rohelisest kollakasroheliseni, läikiv

Lõhn: tugevalt taimne lõhn, mida iseloomustavad ürdid (apteegitill) ja kerge paprikanoot

Tekstuur: katsumisel pehme ja elastne, viljakest ja keskkiht on purustamisprotsessi käigus ebaühtlaselt murdunud. Suus on toode pehme, kreemjas ja keskmiselt ühtse konsistentsiga

Maitse: tugev, soolane ja mõru

Aistingud: esile kerkivad kootavus ja teravus

Järelmaitse: pikk

3) Naturaalsed mustad oliivid

Küpsena korjatud oliivid, mis on maitsestatud Mallorca oliiviõliga. Neid turustatakse ilma vedelikuta.

Organoleptilised omadused

Värvus: mustjas tumepruun

Lõhn: maalähedane, keskmiselt tugev

Tekstuur: viljakest on katsumisel pehme ja ebaühtlane. Suus on vilja keskkihi tekstuur kreemjas, pehme ja mahlane; konsistents ei ole tihke

Maitse: tugev, hapu ja soolane maitse on tasakaalus

Aistingud: on tunda kerget mõrudust ja teravust

Järelmaitse: keskmise kestusega

3.3. Tooraine (üksnes töödeldud toodete puhul)

Lubatud on kasutada üksnes Mallorcal kasvatatud kohalikku „Mallorquina” sorti oliive.

Tervete roheliste ja purustatud roheliste oliivide saamiseks korjatakse oliivid rohelisena, st enne küpsekssaamist. Naturaalsete mustade oliivide puhul korjatakse oliivid valmimistsükli lõpus.

Purustatud rohelised oliivid maitsestatakse Mallorcalt pärit apteegitilli (Foeniculum vulgare Mill.) ja paprikapulbri (Capsicum annum L.) ning soolaga.

Naturaalsed mustad oliivid maitsestatakse Mallorca oliiviõliga.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kaitstud päritolunimetusega hõlmatud oliivide tootmine ja töötlemine (valimine, pesemine, purustamine, soolamine ja maitsestamine) peab toimuma Mallorca saarel.

3.6. Erieeskirjad viilutamise, riivimise, pakendamise jm kohta

Pakendamine on tootmisprotsessi viimane etapp ja see on väga oluline oliivide säilitamise ja nende iseloomulike kvaliteediomaduste seisukohast.

Toote eriomadustest ning eelkõige töötlemisprotsessist ja kergesti riknevast laadist tulenevalt pakendatakse oliivid Mallorca saarel. Selline nõue tuleneb alljärgnevatest asjaoludest.

a) Oliivide iseloomulike omaduste säilitamine ja kvaliteedi tagamine. Tootjad vastutavad selle eest ühiselt järgmistel eesmärkidel: 1) vajadus säilitada Mallorcal toote valmistamise traditsioon, mis aitab otsustavalt kaasa lõpptoote eriomaduste kaitsmisele. Tootjatel on vajalikud teadmised ja oskused nõuetekohase käsitsemise tagamiseks. Tuleb märkida, et oliiv on õrn ja kergesti riknev vili. Lisaks võib toote töötlemisega kaasneda soovimatu täiendav käärimine. Kuna Mallorca on saar, siis tuleb pakendamata oliivide tootmispiirkonnast väljapoole viimiseks transportida neid pikemat aega mööda merd. Sel viisil võivad temperatuur ja muud keskkonnategurid mõjutada oliivide kvaliteeti, muutes maitset, lõhna ja tekstuuri, ning seetõttu on rangelt keelatud oliivide ümberpakendamine ja/või viljade täiendav käitlemine; 2) kahe erineva pakendamisprotsessi olemasolu tootmispiirkonnas või sellest väljaspool võib vähendada kaitstud päritolunimetuse usaldusväärsust, hoolimata sellest, kas protsessi kontrollitakse regulaarselt või mitte.

b) Toote jälgitavuse ja päritolu tagamine.

Kontrolli- ja sertifitseerimissüsteemiga tagatakse oliivide päritolu ja jälgitavus tingimusel, et vilju valmistatakse ette, töödeldakse ja pakendatakse Mallorcal; nõnda välditakse võimalikku segunemist muud päritolu oliividega.

3.7. Erieeskirjad märgistamise kohta

Kõikide kaitstud päritolunimetusega turustatavate oliivide pakendite märgisel peab olema järgmine teave:

— kaitstud päritolunimetus;

— ELi sümbol või märge „Denominación de Origen Protegida” (kaitstud päritolunimetus) ning

— vastava tähtnumbrilise koodiga märgis, mis hõlbustab toote jälgitavust.

4. Geograafilise piirkonna täpne määratlus

Geograafiline piirkond hõlmab kogu Mallorca saart, mis asub Hispaanias Baleaaride autonoomses piirkonnas.

5. Seos geograafilise piirkonnaga

5.1. Geograafilise piirkonna eripära

Kaitstud päritolunimetusega hõlmatud oliivide tootmiseks sobivad mullad on lubjakivirohked, keskmise tihedusega kuni tiheda koostisega ja seal leidub rohkelt kive; mulla pH on leeliseline. Kividerohkus on soodne veeringlusele. Muld paikneb horisontaalsete kihtidena, mille vahele on kogunenud peeneteraline savi ja kuhu oliivipuude juurtel on võimalik suurepäraselt ligi pääseda.

Üldjuhul kasvatatakse oliivipuid terrassviljeluse meetodil, järgides maapinna astanguid. Terrassid asetsevad lõunasuunal, mis aitab ära kasutada nõlvasid ja maksimaalset päikesekiirgust ning vältida külmi põhjatuuli. Raske ligipääsetavuse tõttu koristatakse oliivid käsitsi, mis võimaldab valida parima kvaliteediga viljad.

Ainus niisutus tuleneb vihmast. Põllumajandustootjate kogemusest nähtub, et kastmine mõjub halvasti oliivi iseloomulikule tekstuurile, mistõttu oliivipuid ei kasteta.

„Mallorquina” sorti oliivipuude pookimisel kasutatakse pookealusena üksnes metsikut oliivipuud, mis on tänu oma maalähedusele ideaalne ja mis kasvab Mallorcal looduslikult, olles seega keskkonnaga hästi kohanenud.

Traditsiooniliselt on põllumajandusettevõtetes lisaks kasvatatud ka lambaid, kes aitavad hävitada umbrohtu ja metsikuid võrseid ning kellelt saadakse orgaanilist väetist.

Maitsestamine põhineb tootjate oskusteabel, mis on samuti tihedalt seotud geograafilise piirkonnaga. Purustatud rohelistele oliividele lisatakse saarelt pärit apteegitilli ja paprikapulbrit, mis on Mallorca tarbijate seas väga hinnatud. Mustade oliivide maitsestamine tootmispiirkonnast pärit oliiviõliga kinnitab veel kord oliivide tihedat seost piirkonnaga.

Tänu oliivide sajanditepikkusele kasvatamisele ja töötlemisele on tootjatel teadmised, mida antakse enamasti edasi suuliselt ja mis võimaldavad tagada toote kvaliteedi. Näiteks võimaldavad oliivikasvataja kogemustest tulenevad head kasvatustavad vähendada töötlemiseks sobimatute vigaste oliivide arvu või neid lausa vältida. Ühtlasi aitavad tootja põhjalikud oliivialased teadmised hoida ära käärimist ja muid muutusi oliivide kvaliteedis. Sellised tulemused saavutatakse, kohandades töötlemis- ja keskkonnatingimusi ning vahendeid ja ruume oliivide omadustele sobivaks.

Põllumajandustootjate eriteadmised on järgmised: pookealusele pookimine, oliivipuude kasvatamine ilma kunstliku niisutamiseta, et saada tugevama maitsega oliive, ning viljade käsitsi korjamine iga esitusviisi jaoks parimas küpsusastmes. Selline käsitsi korjamine võimaldab kindlaks määrata täpselt õige koristusaja, mis mõjutab otseselt kahte liiki ühendite, fenoolide ja lenduvate ühendite sisaldust; nimetatud ühendid annavad oliividele iseloomuliku maitse ja lõhna.

Tootjate eriteadmised on seotud näiteks purustatud roheliste oliivide maitsestamiseks kasutatava apteegitilli ja paprikapulbri ning mustade oliivide maitsestamiseks kasutatava Mallorca oliiviõli õigete koguste leidmisega. Ühtlasi on tootjatel teadmised oliivide looduslike omaduste esiletoomiseks: välditakse leelise kasutamist töötlemisprotsessis, et säilitada mõrudust, ning kohandatakse toote pH-d enne pakendamist, et vältida edasist käärimist.

5.2. Toote eripära

Kaitstud päritolunimetusega hõlmatud oliivisort on omane Mallorca saarele ja tuleneb kohalikust Mallorca sordist.

Kõnealuse kaitstud päritolunimetuse erilisus tuleneb peamiselt järgmistest organoleptilistest omadustest: mõrudus, kreemjas tekstuur ja lõhn, mis on aidanud kaasa toote maine saavutamisele.

Mõrudus on see iseloomulik omadus, mida paljud tarbijad oliivide „Aceituna de Mallorca” juures märkavad. See tuleneb roheliste ja mustade oliivide suurest polüfenoolide sisaldusest. Lisaks ei muuda traditsiooniline töötlemisviis praktiliselt selliste antioksüdantide sisaldust, millest tuleneb lõpptoote mõrudus ja kootavus.

Oliivides „Aceituna de Mallorca” sisalduvate küllastumata rasvhapete (sisaldus rohkem kui 83 %) sulamistemperatuur on alla 39 °C, mistõttu oliivid sulavad mälumisel suus; see annab tootele tarbijate poolt väga hinnatud kreemja struktuuri.

Purustatud rohelisel oliivil on selgelt maitsestamisel kasutatud apteegitilli lõhn ning sordile omane tekstuur, mis tuleneb töötlemisprotsessist.

Naturaalse musta oliivi eriomadused tulenevad peamiselt sordist ja eelkõige sellest, et oliivid koristatakse praktiliselt üleküpsemise hetkel. Samuti avaldab mõju toote maitsestamine piirkonnast saadud oliiviõliga.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Oliivipuu kohandub keskkonnatingimuste ja viljelusmeetoditega. Piirkonna pinnamoe-, mulla- ja ilmastikutingimustest, pikast kasvatustraditsioonist ja oliivikasvatajate kogemustest tulenevalt ilmneb nimetatud oliivide ja nende geograafilise tootmispiirkonna seos omadustes, mis eristavad neid muudest oliividest.

Metsikute oliivipuude levikuks ideaalselt sobivad tingimused geograafilises piirkonnas, inimeste panus (parimate isendite valimine) ja evolutsioon tõid kaasa „Mallorquina” sorti oliivipuu väljakujunemise. Viljelustavade ja igivanade töötlemismeetodite tulemusena saadakse sellelt oliive, mis eristuvad praegu oma kvaliteedi poolest muudest oliividest.

Nimetatud eristav kvaliteet tuleneb neljast tegurist, mis määravad kindlaks põhjuslikud seosed geograafilise piirkonna ja toote omaduste vahel. Need on ilmastiku- ja mullatingimused, toote geneetilised omadused, viljeluskeskkond ja eriline töötlemisviis.

Kliima on vahemereline, päikesepaistelisi päevi on palju, talved on mõõdukalt jahedad või külmad ning suved kuivad ja soojad. Muld sisaldab ohtralt karbonaate (lubjakivi). Nimetatud tegurid annavad oliividele suure polüfenoolide sisalduse. Polüfenoolid annavad oliividele „Aceituna de Mallorca” nii omase mõru maitse ja kootava aistingu suus kolmiknärvi piirkonnas.

Oliivikasvatajate empiirilisel kogemusel põhineva valiku tulemusena tekkinud geneetiliste omaduste põhjal võib sorti määratleda kui geno- ja fenotüübi poolest erilist kohalikku sorti. Seda kinnitab ka Baleaaride ülikoolis 2011. aastal tehtud uuring, mille kohaselt tootele omast kreemjat tekstuuri mõjutav rasvhapete profiil ja viljalihast kergesti eralduv kivi (loksuv kivi) teevad sellest suurepärase lauaoliivi.

Viljelusomaduste hulgast võib esile tõsta etapiviisilist käsitsi koristamist. Kuna oliive korjatakse etapiviisiliselt – tervete roheliste oliivide ja purustatud roheliste oliivide saamiseks enne küpsekssaamist ning naturaalsete mustade oliivide saamiseks pärast küpsekssaamist, küpsevad oliivid puul. See tegur määrab kindlaks kõigi kolme esitusviisi iseloomulikud organoleptilised omadused. Asjaolu, et kogenud oliivikasvatajad korjavad oliive käsitsi, võimaldab tagada parimad organoleptilised omadused ning annab tervetele rohelistele oliividele ja purustatud rohelistele oliividele iseloomuliku kõvaduse.

Töötlemisprotsessi iseloomulikud jooned on purustatud roheliste oliivide traditsiooniline maitsestamine saarelt pärit apteegitilli ja paprikapulbriga, mis annavad neile eripärase aroomi. Naturaalsete mustade oliivide traditsiooniline maitsestamine Mallorca oliiviõliga rõhutab nende kreemjat tekstuuri. Asjaolu, et töötlemisprotsessis ei kasutata leelist, tähendab seda, et loomulikku tekstuuri praktiliselt ei muudeta ning säilivad tervetele rohelistele ja purustatud rohelistele oliividele iseloomulik kõvadus ja mõrudus.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7) (3)

http://www.caib.es/sacmicrofront/archivopub.do?ctrl=MCRST63ZI124069&id=124069

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.